钦定古今图书集成/明伦汇编/闺媛典/第187卷 > 李新香妻窦氏
## 钦定古今图书集成/明伦汇编/闺媛典/第187卷 > 李新香妻窦氏

按《沁水县志》：“窦氏，窦玳女。生而婉慧，甫能言，伯父珩
口授以诗，辄成诵。珩奇之，训以内则，无不通晓。未笄，
归诸生李新香，执妇道甚谨，舅姑贤之。自诸叔姻族
下迨，臧获奴婢，无或訾议。玳尝以事系汴上官，有与
氏翁善者，玳因走书求救，氏翁难之，氏跪阶下请曰：
‘非翁无救妇父者’。”时翁方上公车，迺枉道抵汴，将至，
暴死邸舍。上官闻之，乃释玳。时祖翁大用尚在，及诸
叔辈咸怨氏，将甘心焉。氏曰：“天乎？为父而亡翁，罪诚
万死。翁实有德于父，父当有以报翁，令父输数百金
为大用寿。”事迺寝。香素羸弱，善病，病辄笃，氏每吁天
求代，及是病不起。临终目氏曰：“尔年少，无以日远养
难而弃藐孤。”氏答曰：“即无藐孤，奈何？君第无虑。”香既
亡，氏恸几绝，曰：“吾不难一死，顾亡者言犹在耳。”乃携
二女、一子守一室。躬辟絖，供𫗴粥，教子力学，祁寒盛
暑弗怠。李氏先本富族，豪猾侵之。翁没后，亡其十五。
及香死，又去十九，而侵者不息。氏应之唯谨。子渐长，
愤不能平，曰：“侮我无厌，岂能久忍耶？”妇急掩其口曰：
“竖子弗妄言，以尔三尺孤，寄祖宗血食，乃欲与此曹
争命乎？能下人者上人，此曹不足较也。”值岁大祲，氏
尽脱簪珥助子学，学终不成，益贫不能举火。遂令服
贾贷子钱，南走梁宋间。子故儒家子，且少年豪迈，耻
争利。逾年归省，橐中如故。氏让之曰：“若学书不成，学
贾又不成，将终无成矣。”子遂奋力成良贾，家稍丰。而
氏勤俭不异贫时。向所虐己者，胥忘不记。邻有急，求
之辄应。初，翁遗二妾，氏事之如姑。父贾于梁，蛊嬖，人
留不返，氏养其母终身。